Արեգ Թադեւոսյանի խոսքով՝ Երիտասարդական ուսումնասիրությունների ինստիտուտի հիմնադրումը լուրջ ջանքեր է պահանջել: Ինստիտուտը երկար ու դժվարին ճանապարհ է անցել, նաեւ սխալներ է գործել, շտկել դրանք ու կայացել: Եվ ամբողջ աշխատանքը ջնջելն ու այդ դժվարին ճանապարհը նորից անցնելը սխալ քաղաքականություն է. «Երիտասարդական ոլորտում չպիտի լինի որոշում, որը կկայացվի փակ պայմաններում: Եթե ինստիտուցիոնալ բարեփոխումների անհրաժեշտություն կա, դա պետք է հիմնված լինի նախորդի արդյունավետության վերլուծության վրա: Այդ գործընթացը չպետք է երբեւէ որեւէ պետական կառույցի պատերի ներսում արվի: Դա պետք է լինի թափանցիկ, մասնակցային: Եթե կա վերափոխման անհրաժեշտություն, նախքան որոշում կայացնելը պետք է հանրային քննարկում ծավալել, որի արդյունքում էլ կձեւավորվեն ամենաարդյունավետ սցենարները»: